Klag oor Kroonstad se rioolsakeArgieffoto Die VF Plus het ŉ strafregtelike klag teen die munisipale bestuurder van die Moqhaka- plaaslike munisipaliteit in die Vrystaat aanhangig gemaak. “Simon Mqwathi en die munisipaliteit onder sy bestuur moet aanspreeklik gehou word vir die skending van die inwoners van Kroonstad se grondwetlike reg op ŉ veilige omgewing weens riool wat al maande lank in strate in Kroonstad vloei,” het Jeanie Hattingh, VF Plus-raadslid in die munisipaliteit, gesê. Kroonstad, Viljoenskroon, Steynsrus en Vierfontein val onder die munisipaliteit. Die klag is by die polisiestasie op Kroonstad aanhangig gemaak op grond van die munisipaliteit se beweerde oortreding van die Nasionale Waterwet, die Nasionale Omgewingsbestuurswet en artikel 24 van die Grondwet wat bepaal dat elke mens die reg op ŉ omgewing het wat nie skadelik tot sy welsyn of gesondheid is nie. “Riool loop al maande lank in Impalastraat af en ŉ stroom riool vloei vanaf Wilsonstraat tot by die stormwatersloot voor die munisipaliteit se ingang. “Ek het hierdie plekke al persoonlik vir munisipale amptenare gaan wys, maar daar het dadels van gekom. Ons sal hulle nou dwing om hul wetlike pligte na te kom, al moet hulle wetlik vervolg word,” het sy gesê.